钦定古今图书集成/明伦汇编/官常典/第779卷 > 穆弼
## 钦定古今图书集成/明伦汇编/官常典/第779卷 > 穆弼

按《魏书穆崇传》：“崇子翰，翰子龙仁，龙仁子丰国。丰国
弟子弼，有风格，善自位置，涉猎经史，与长孙稚、陆希
道等齐名于世。矜己陵物，颇以损焉。高祖初定氏族，
欲以弼为国子助教，弼辞曰：‘先臣以来，蒙恩累世，比
校徒流，实用惭屈’。高祖曰：‘朕欲敦厉胄子，故屈卿先
之。白玉投泥，岂能相污’？弼曰：‘既遇明时，耻沉泥滓’。”会
司州牧、咸阳王禧入，高祖谓禧曰：“朕与卿作州都，举
一主簿。”即命弼谒之，因为高祖所知。舆驾南征，特敕
随从。世宗初，除尚书郎，以选为高平王怀国郎中令，
数有匡谏之益，世宗善之，除中书舍人，转司州治中、
别驾，历任有称。肃宗时，河州羌却铁忽反，敕兼黄门
慰喻。忽以功加前将军，赐以钱帛。寻以本将军行扬
州事，追拜平西将军、华州刺史。卒于州，时年五十一。
赠使持节、征北将军、定州刺史，谥曰懿。子季齐，释褐
司徒参军事、开府骑兵参军。